SZEPTEMBER 5.
Szent Zakariás prófétának, a tiszteletreméltó Előhírnök atyjának emléke
hajnali szolgálaton
Tropár 4. hang. Minta: Elcsodálkozott József...
Ki áldozópapi köntöst viseltél, ó bölcs, * és az Isten törvénye szerint kedvesen fogadott, * teljesen elégő áldozatot mutattál be, Zakariás, * világító fáklyává lettél, * és a szent titkok szemlélője, * ki a kegyelmek benned megnyilvánuló jelét * nyilvánosan hordoztad testedben, ó legbölcsebb! * És Isten templomában karddal megöletvén, * ó próféta, az Előhírnökkel együtt járj közben Krisztusnál, *’ hogy üdvözítse a mi lelkünket!
Dicsőség…most és… 4. hang
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
Az első zsoltárcsoport után, a vértanúk leülői 
5. hang
Uram, a bajnokok a te szenvedésed kelyhét igyekeztek elnyerni, * és az élet gyönyöreit elhagyva angyalok társaságába kerültek. * Közbenjárásuk által adj a mi lelkünknek *’ bőséges kegyelmet és bűneink bocsánatát.
Szent vértanúid állhatatosságán * a mennyei erők is elcsodálkoztak: * Hogyan arathattak halandó testben oly szép győzelmet * a kereszt ereje által * a láthatatlan és testnélküli ellenség felett? * És imádkoznak az Úrhoz, *’ hogy irgalmazzon a mi lelkünknek.
Dicsőség... most és... Istenszülő-ének 
Üdvözlégy, Urunknak átjárhatatlan ajtaja! * Üdvözlégy, a hozzád menekülők védfala és oltalma! * Üdvözlégy, a tengeren hajózók biztos révpartja! * Üdvözlégy, tisztaságos Anya, ki megszülted Istenedet és Teremtődet! * Ne szűnj meg könyörögni mindazokért, *’ kik dicsőítik és imádják szülöttedet.
A XVII. kathizma és „A szentek kara” ének után a vértanúk leülői 
5. hang
A te szent vértanúid csodáit * legyőzhetetlen bástyaként adtad nekünk, Krisztus Istenünk. * Közbenjárásuk által semmisítsd meg a pogányok rossz szándékát, * erősítsd meg az országot kormányzó hatalmat, *’ egyetlen Jóságos és Emberszerető!
Halotti-énekek
Nyugtasd meg, emberszerető Üdvözítőnk * a te szolgáidat az igazakkal, * és helyezd el őket az Írás szerint tornácodban, * jóságosan nézd el minden szándékos és nem szándékos vétküket, *’ melyeket tudatosan vagy nem tudva követtek el!
Dicsőség... most és... Istenszülő-ének 
Mintadallam: Az Atyával...
Érintetlen anya, Istenszülő Szűz, ki a világ Megváltóját * méhedben hordoztad és megszülted két tökéletes természettel, * a szent prófétákkal, vértanúkkal és igazéletűekkel esedezzél hozzá, *’ lelkünk üdvösségéért és a világ békességéért.
Kánon
I. óda. 8. hang
A vízen áthaladván szárazon, * és az egyiptomi fogságból kiszabadulván, * fölkiálta Izrael: * a mi szabadító Istenünket dicsőítsük!
A te emlékedet magasztalva azért könyörgök, ó próféta, hogy közbenjárásodra, a Szentlélek kegyelme segítségével hangoztathassam: a mi megváltó Istenünknek énekeljünk!
A te életed fedhetetlen volt, azért a papság szent köntösével és a prófétaság tündöklő fénysugarával ékeskedhettél, boldog tolmácsa Istennek!
Az előírt szalaggal ékesített fejjel jelentél meg, Zakariás, mint áldozatot bemutató főpap, és hangoztattad: a mi Megváltó Istenünknek énekeljünk!
Istenszülő-ének
Miként Áron, bokáig érő köntösbe öltözve fogadtad a Jessze törzséből sarjadzott Leányzót, ki a Megváltót hordozta méhében.
III. óda. 8. hang. Te vagy a hozzád folyamodók...
Mikor a tömjént az illatáldozat bemutatására vitted, akkor kaptad az Előhírnök születésének ígéretét, ó főpap!
A megszentelt olajjal fölkentek a papságra, mint Áront, majd pedig méltó lettél az angyal meglátására.
Zakariás Jánost, a Hajnalt nemzette, s az az egész földkerekségnek hirdetett téged, Üdvözítőnk, a szellemi Napot.
Istenszülő-ének
Irányítsd életemet és életmódomat, Szeplőtelen Istenszülő, ki Zakariás házát fényességgel árasztottad el!
Katavászia 8. hang
Te vagy a hozzád folyamodók erőssége, Urunk! * Te vagy a sötétségben tévelygők világossága, * téged énekel az én lelkem!
Kathizma
8. hang. Minta: Megértvén a számomra titokteljes...
Szent szolgálatot teljesítettél az Úrnak * a törvény előírása szerint, * és előre hirdetted a Szent Szűztől a Szentlélek erejével megtestesülő Krisztust, * Zakariás próféta. * A világosság oszlopaként tűntél föl a világon, * beszéltél az igazságosság Napkeletéről, * mely a magasságból ragyog föl a világra, * a békesség útjára igazítja lábunkat, *’ és üdvözíti az embert.
Dicsőség... ugyanarra
Hirdessük most Barakiás fiát boldognak, * az igaz Zakariást, mert ő a törvényt a zsoltáros szava szerint megtartotta, * éjjel-nappal szolgálván a mindenség magasságbeli Istene előtt, * amint Dávid, a nagy próféta megmondotta. * Végezetül vére ontásával föláldozták, * mint a mi lelkünk Üdvözítőjének bárányát, *’ kedvesen fogadott termés-áldozatul.
Most és... Istenszülő-ének ugyanarra
Tisztaságos, áldott kedveltje Istennek! * Szüntelenül esedezzél az égi erőkkel, * a főangyalokkal és az összes angyalokkal ahhoz, * aki bőséges irgalma folytán tőled született, * hogy még végünk elérkezte előtt adjon nekünk megigazulást, * bűnbocsánatot és életünknek javulást, *’ hogy kegyelemre találjunk! 
IV. óda. 8. hang
Meghallám, Uram, * gondviselésed titkát, * és megértém műveidet * és dicsőítém Istenségedet!
A te prófétád, Uralkodó, a Törvény előírása szerint hűségesen végezte szolgálatodat és méltóvá lett arra a kegyelemre, hogy tisztánlátással megismerhesse az igazságot.
A homályos fényhez hozzányerted még a legtündöklőbb világosságot is, végtelenül boldog, mert a törvényhez ráadásul valóban megkaptad a kegyelmet is.
Az Isten trónja előtt álló szent Gábriel megjelent néked, ó boldog, s örvendetes hírül adta az Ige szavát, az Előhírnököt.
Istenszülő-ének
A Teremtő, aki megszüntette Erzsébet magtalanságát, a teremtés tiszta hajlékára lelve benned lakozott, Szent Szűz!
V. óda. 8. hang
Fölvirradva így kiáltunk hozzád: * Ments meg minket, Urunk, * mert te vagy az Isten, * rajtad kívül pedig mást nem ismerünk.
Föltették fejedre a papi süveget, s ez már magában hordozta a kegyelem jelképét, dicsőséges próféta!
Örvend a teremtés a te szülötted miatt, mert te, főpap, a megtérés hírnökét sarjadzottad.
Szépen töltötted életedet, az Úr minden parancsát teljesítetted Erzsébettel együtt.
Istenszülő-ének
Zengjen szent éneket az én nyelvem, mert megláttad a várandós Szüzet, Istentolmács!
VI. óda. 8. hang. Fényes köntöst...
Az, aki a törvény árnyékában szolgált, már a kegyelem hírnöke is volt, és méltóvá lett arra, hogy lássa megtestesülésedet, Üdvözítőnk!
Az ítéletmondás magas méltóságával fölékesítve vendégül fogadtad a megtestesült Igét, Zakariás pap.
A templom belső részében Istennel társalogtál, isteni ihletésű beavatott, pap és magasztalásra méltó templomi szolga! 
Istenszülő-ének
Erzsébet próféta-asszony látta, hogy az Üdvözítőt, a kezdetnélküli Igét hordozod méhedben, Istennek szűz Anyja!
Katavászia
Fényes köntöst adj nekem, * nagyirgalmú Krisztus, én Istenem, * hiszen a te ruházatod fényesség!
Konták
3. hang. Minta: Ma a Szűz...
Ma a próféta s a Magasságbeli papja, * az Előhírnök apja, Zakariás, * saját emlékének állított föl oltárt * és azon a hívek táplálására az igazság italát készíti. * Azért magasztaljuk őt, *’ mint az isteni kegyelem isteni sáfárát!
Ikosz
A főpap felfogta a törvény elhallgatását, mikor az angyal szavára a meddő és bölcs Erzsébettel Krisztus eljövetelének prófétáját, beavatottját és Előhírnökét fogadta. Ennek megszületésével újra működésbe lépett a kegyelem, a megváltás és egész világunk kiengesztelődése Istennel. Mert mint Isten kegyelmének szent beavatottja, hirdette, hogy aki a meddőből gyümölcsöt nevel, az a Bárány, az Alkotó, a természet Újjáalkotója, a Szűznek itt megjelent Fia.
VII. óda. 8. hang
A héber ifjak a kemencében * bátran taposták a lángokat, * és a tüzet harmattá változtatván * így kiáltottak fel: * Áldott vagy, Urunk, Istenünk, mindörökké! 
A Kiáltó szava megszületett a meddőtől, és megnyitotta ajkaid bilincseit, Zakariás, hogy kiáltsd: Áldott vagy Urunk, Istenünk, mindörökké!
A Vőlegény barátja, az Előhírnök megszületik a meddőségből, és már világosan előre jelzi a Szűz szülését mindazoknak, akik hittel zengik: Áldott vagy, Istenünk, mindörökké!
Teljesen a Szentlélek szent hangszerévé lettél, boldog Zakariás, s előre hirdetted, hogy gyermeked próféta lesz és hangoztattad: Áldott vagy Urunk, mindörökké!
Istenszülő-ének
Zakariás látta, hogy te vagy, Leányzó, a Törvény beteljesítője és az egész prófétaság lényege. Ezt nyilvánosságra hozta és hangoztatta: Áldott, ó Szeplőtelen, a te méhednek Gyümölcse!
VIII. óda. 8. hang. Aki a szent hegyen...
Az igazság prófétájává lettél, boldog Főpap, mert az előreküldött Előhírnök Krisztus útját készítette elő, akit magasztalunk mindörökké!
Beszédedben áldod az Uralkodót, aki nekünk üdvösséget adott, Dávid családjából feltündöklött ő, a dicsőség Ura, akit magasztalunk mindörökké!
Nagy kegyelemre lettél méltóvá, Isten-követ, hogy az összes próféták fölött való Előhírnököt nemzetted, aki énekli és magasztalja az Urat mindörökké!
Istenszülő-ének
Örvendve köszöntötte Zakariás, a pap és próféta egy személyben, a teremtés Urát méhében hordozó Szűz Anyát, akit magasztalunk mindörökké.
Katavászia 
Aki a szent hegyen megdicsőült, * a lángoló rózsabokorban pedig * az örökké Szűznek titkát Mózesnek kinyilatkoztatta: * Az Urat énekeljétek és magasztaljátok mindörökké!
IX. óda. 8. hang. Valóban Istenszülőnek...
Beteltél a Vigasztaló leheletével, és fölemelted kezedet, hogy áldjad az Urat, Isten Bölcse, Istenben boldog főpap.
A főangyal szavainak beteljesedése láttán nyomban áldásra nyitottad ajkaidat, hírneves próféta.
Megkönyörült a Teremtő az elveszetteken, és megemlékezett Ábrahámmal kötött szövetségéről – hangoztattad prófétálásszerűen, Szentlélekkel telve.
A bajvívás és papság koszorújával és a prófétai megvilágosodással ékeskedve jobb dicsőséget nyertél, ó Zakariás!
Istenszülő-ének
Világosság hordozója, Szent Szűz, világosítsd meg szenvedélyektől elsötétült lelkemet, és ments meg engem könyörgéseddel a külső sötétségtől!
Katavászia 
Valóban Istenszülőnek vallunk téged, * tisztaságos Szűz Mária, * kik általad üdvözülünk, * a testnélküli angyali karokkal magasztalván téged! 
Fényének
Napé
Ki mint Isten az élők és holtak fölött Uralkodsz, és szentjeid által az egész földet megvilágosítod, mindenek Teremtője, üdvözítsd a téged éneklőket!
A prófétáé
Feddhetetlenül szolgáltál a mindenható Istennek, a Törvény előírásai szerint, Zakariás próféta. Azért tömjénezés közben a neked megjelent angyal így szólt hozzád: Krisztus Előhírnökét nemzed, és ő közvetítő lesz a Törvény és az isteni Kegyelem között.
Az Istenszülőé
Az ótörvényben és az előképben árnyékszerűen végbement dolgok elmúltak, Szűzanya, mert a Törvényt adó Istent az emberek megváltására mag nélkül megszülted. Én is a bűn törvénye alatt járok, erősíts meg Isten Törvényében!
Előverses sztihirák
5. hang Mintadallam: Üdvözlégy …
Orcád * világosságába * juttasd az elköltözötteket, irgalmas Krisztus, * hogy a te tiszta, isteni nyugalmad vizein * friss, üde helyen lakozzanak, * Ábrahám ősatyánk tágas ölén, * hol a te világosságod tisztán tündöklik, * hol a te jóságod forrása fakad, * hol az összes igazak örvendező serege ragaszkodva * rajongja körül jóságodat. *’ Számláld közéjük szolgáidat, s adj nekik nagy kegyelmet!
Vers: Boldogok, kiket kiválasztasz és magadhoz fogadsz, Uram
Engedd meg, * mindenség Uralkodója, * irgalmas és emberszerető, * hogy a mulandóságból hozzád költözöttek * énekkel méltóképpen zengjék * és magasztalják erődet: * add meg nekik, hogy szépséged ékessége rájuk áradjon, * élvezhessék a te édes és gyönyörűséges lényed, * a legtisztább örömet: * ott, ahol angyalok veszik körül trónodat * és szentek seregei örvendezéssel környeznek. *’ Velük együtt adj szolgáidnak nyugalmat és nagy kegyelmet!
Vers: Az ő lelkük a jóban megmarad.
Ahol * a próféták kara, * az apostolok serege, * és a kezdet óta megváltottak vannak, * akiket a te üdvözítő szenvedésed és véred árán váltottál ki a fogságból, * nyugtasd meg ott, Emberszerető, * a hitben elhunytakat! * Minden vétküket bocsásd meg, * hiszen bűn nélkül egyedül te éltél a földön, egyetlen szent, * és a holtak között szabadon egyedül te voltál. *’ Azért adj szolgáidnak nyugalmat és nagy kegyelmet!
Dicsőség... most és... Istenszülő-ének ugyanarra
A bűn * törvényének szolgaságából * megszabadítottál minket, Nagyasszony, * egyetlen Szűzanya, * mert a Törvényadót méhedbe fogadtad, * Krisztus Királyt, és ő megigazultakká tett minket, * ingyenes kegyelemből. * Hozzá esedezzél, Tisztaságos, * hogy írja be az élet könyvébe azokat, * kik téged Istenanyának vallanak, * hogy a te közbenjárásodra üdvözülhessünk, * Fiadnak várva-várt váltságát elnyerhessük, * és magasztaljuk őt, *’ ki a világnak nagy kegyelmet ad.

